যুগান্তর রিপোর্ট  নিজামী, মুজাহিদ ও সাঈদীকে রাজধানীর ৫টি থানায় দায়ের হওয়া পৃথক ৫ মামলায় ১৬ দিনের রিমান্ড দিয়েছেন আদালত। বুধবার অভিযুক্তদের ঢাকার মুখ্য মহানগর হাকিম আদালতে হাজির করে ওইসব থানার তদন্ত কর্মকর্তা তাদের জিজ্ঞাসাবাদের জন্য মোট ৪৭ দিনের রিমান্ডের আবেদন করলে ঢাকার বিভিন্ন মহানগর হাকিম আদালত ওই রিমান্ড মঞ্জুর করেন। এছাড়া যে মামলার ওয়ারেন্ট বলে অভিযুক্তদের মঙ্গলবার গ্রেফতার করা হয়েছিল সে মামলায় আদালত নিজামী, মুজাহিদ ও সাঈদীকে জামিন দিয়েছেন। আর পল্লবী ও কেরানীগঞ্জ থানায় দায়ের হওয়া পৃথক দুটি হত্যা মামলায় নিজামী-মুজাহিদকে  গ্রেফতার দেখানো হয়েছে। এছাড়া রাজশাহীর মতিহার থানায় দায়ের হওয়া একটি হত্যা মামলায় ওই তিনজনকে এবং মাওলানা দেলাওয়ার হোসাইন সাঈদীকে পিরোজপুরে দায়ের হওয়া যুদ্ধাপরাধ সংক্রান্ত একটি মামলায় গ্রেফতার দেখানো হয়েছে। এদিকে ৫ মামলায় ১৬ দিনের রিমান্ড মঞ্জুর হলেও গ্রেফতারকৃত শীর্ষ ৩ জামায়াত নেতাকে বুধবার রিমান্ডে নেয়া হয়নি। কোন মামলায় প্রথম জিজ্ঞাসাবাদ করা হবে সে ব্যাপারে সিদ্ধান্ত গ্রহণ করতে না পারায় রাত পৌনে ৮টার দিকে তাদের ঢাকা কেন্দ্রীয় কারাগারে পাঠিয়ে দেয়া হয়। এর আগে বুধবার বিকালে জামায়াতে ইসলামীর ওই তিন শীর্ষ নেতাকে  কঠোর পুলিশি প্রহরায় ঢাকার সিএমএম আদালতে হাজির করা হয়। জামায়াতের শীর্ষ ৩ নেতাকে হাজির করার খবরে বুধবার সকাল থেকেই ঢাকার মুখ্য মহানগর হাকিম আদালত এলাকায় চরম উত্তেজনা বিরাজ করতে থাকে।  জামায়াত সমর্থিত আইনজীবী ও জামায়াতে ইসলামীর নেতাকর্মীরা সকাল থেকেই আদালত অঙ্গনে ভিড় করতে থাকে। এরই এক পর্যায়ে আদালত অঙ্গনে কড়া নিরাপত্তা ব্যবস্থা গ্রহণ করা হয়। পুলিশ জামায়াতের নেতাকর্মীদের আদালতের বাইরে জনসন রোডে পাঠিয়ে দেয়। এরপরও তারা বিভিন্নভাবে পুলিশকে কাজে বাধা দেয়ার চেষ্টা করলে ২০ জনকে গ্রেফতার করা হয়। সংবাদকর্মীরা  দিনভর আদালত অঙ্গনে অপেক্ষা করতে থাকেন। কোর্ট রিপোর্টার জানান, বিকাল সোয়া ৪টায় নিজামী, মুজাহিদ ও সাঈদীকে কড়া পুলিশি প্রহরায় প্রিজন ভ্যানে করে আদালতে আনা হয়। এর পরই তাদের অতিরিক্ত মুখ্য মহানগর হাকিম মোহাম্মদ আলী হোসাইনের আদালতে নেয়া হয়। সেখানে পল্টন থানায় পুলিশের কর্তব্য কাজে বাধা দেয়ার অভিযোগে ফেব্রুয়ারি এবং জুন মাসে দায়ের হওয়া পৃথক তিন মামলায় নিজামী-মুজাহিদ-সাঈদীকে জিজ্ঞাসাবাদের জন্য ১০ দিন করে মোট ৩০ দিনের রিমান্ডের আবেদন করেন পল্টন থানার সংশ্লিষ্ট তদন্ত কর্মকর্তারা। অতিরিক্ত মুখ্য মহানগর হাকিম মোহাম্মদ আলী  হোসাইনের আদালতে এসময় জামায়াতের আইনজীবীরা ছাড়াও ঢাকা আইনজীবী সমিতির সভাপতি সানাউল্লাহ মিয়া অভিযুক্তদের রিমান্ড বাতিল করে জামিন চান। জামায়াতের পক্ষে শুনানিতে অংশ নেন মশিউল আলম, আবদুর রাজ্জাক, আশরাফুল ইসলাম, আক্তারুজ্জামান সোহেল প্রমুখ আইনজীবী। তারা আদালতকে বলেন, অভিযুক্তরা এসব মামলার ঘটনার সঙ্গে জড়িত নন। এজাহারে তাদের নামও নেই। রাজনৈতিকভাবে হয়রানি করার জন্য তাদের একটি জামিনযোগ্য মামলায় গ্রেফতার করে বিভিন্ন মামলায় গ্রেফতার দেখানো হচ্ছে এবং রিমান্ড চাওয়া হচ্ছে। আদালতে এসময় রাষ্ট্রপক্ষে মহানগর পাবলিক প্রসিকিউটর  মোঃ আবদুল্লাহ আবু, জেলা পাবলিক প্রসিকিউটর খন্দকার আঃ মান্নান, মোখলেসুর রহমান বাদল, আবদুর রহমান হাওলাদার প্রমুখ আইনজীবী অভিযুক্তদের রিমান্ডে নিয়ে জিজ্ঞাসাবাদের সপক্ষে বক্তব্য রাখেন। তারা বলেন, অভিযুক্তদের নির্দেশে রাষ্ট্রপতির যাতায়াতের পথে কর্তব্যরত পুলিশের কাজেও কর্মীরা বাধা সৃষ্টি করেছে। এসময় শুনানি শেষে হাকিম মোহাম্মদ আলী হোসাইন প্রত্যেকটি মামলায় নিজামী-মুজাহিদ-সাঈদীকে তিন দিন করে মোট ১২ দিনের রিমান্ড মঞ্জুর করেন। তবে একটি মামলায় রিমান্ডের পর আরেকটি মামলার রিমান্ড কার্যকর হবে বলে হাকিম তার আদেশে উল্লেখ  করেন।